ເພື່ອເປັນການສືບຕໍ່ ແລະ ຊຸກຍູ້ໃນການປັບປຸງວຽກງານການຄຸ້ມຄອງສະຖານທີ່ພັກໂຮງແຮມໃຫ້ໄດ້ຕາມມາດຕະຖານອາຊຽນ, ແຜນຍຸດທະສາດພັດທະນາ ແລະ ເຊື່ອມໂຍງການທ່ອງທ່ຽວອາຊຽນ ເຮັດໃຫ້ການທ່ອງທ່ຽວອາຊຽນກາຍເປັນໜຶ່ງດຽວ.
ກົມຄຸ້ມຄອງການທ່ອງທ່ຽວ ກະຊວງຖວທ ຮ່ວມກັບພະແນກ ຖວທ ແຂວງຄຳມ່ວນ ໄດ້ຮ່ວມຈັດກອງປະຊຸມເພື່ອເຜີຍແຜ່ມາດຕະຖານໂຮງແຮມຂຽວອາຊຽນ ໃນລະຫວ່າງວັນທີ 7-8 ພະຈິກ ທີ່ພະແນກ ຖວທ ແຂວງຄຳມ່ວນ. ໂດຍມີທ່ານ ບຸນມາ ເພັດສາວົງ ວ່າການຫົວໜ້າກົມຄຸ້ມຄອງການທ່ອງທ່ຽວ ກະຊວງ ຖວທ,ທ່ານ ປັນຍາ ຈັນທະລາດ ຮອງຫົວໜ້າພະແນກ ຖວທ ແຂວງຄຳມ່ວນ, ມີຜູ້ຕາງໜ້າຈາກໂຄງການ GIZ, ພະແນກການອ້ອມຂ້າງແຂວງ ແລະ ຜູ້ປະກອບການທຸລະກິດໂຮງແຮມເຂົ້າຮ່ວມ.
ໃນວາລະກອງປະຊຸມແມ່ນໄດ້ລາຍງານກ່ຽວກັບພາບລວມຂອງມາດຕະຖານການທ່ອງທ່ຽວອາຊຽນ, ມາດຕະ ຖານໂຮງແຮມຂຽວອາຊຽນ, ຂັ້ນຕອນການປະເມີນ ແລະ ລະບຽບການອອກໃບຢັ້ງຢືນມາດຕະຖານໂຮງແຮມຂຽວ, ແບບຟອມການປະເມີນຄຸນນະພາບມາດຕະຖານໂຮລແຮມຂຽວ, ການຈັດຕັ້ງປະຕິບັດມາດຕະຖານໂຮງແຮມຂຽວອາຊຽນໃນ ສປປ ລາວ ທັງນີ້ກໍ່ເພື່ອແນໃສ່ຍົກລະດັບມາດຕະຖານໂຮງແຮມຂຽວອາຊຽນ ໂດຍມີຂັ້ນຕອນການຢັ້ງຢືນ ທີ່ຈະເພີ່ມການເປັນມິດກັບສິ່ງແວດລ້ອມ ແລະ ການປະຢັດພະລັງງານໃນພາກອຸດສາຫະກຳສະຖານທີ່ພັກແຮມຂອງອາຊຽນ ໂດຍມີຂໍ້ຕົກລົງຮ່ວມກັນໃນບັນດາປະເທດສະມາຊິກອາຊຽນ ເຊິ່ງມາດຕະຖານດັ່ງກ່າວຈະສ້າງໃຫ້ມີການປະຕິບັດງານຢ່າງເປັນມືອາຊີບຕໍ່ໂຮງແຮມຂຽວ, ມີແຜນໃນການຮັກສາສິ່ງແວດລ້ອມ, ການນຳໃຊ້ຜະລິດຕະພັນຂຽວ ເພື່ອຊ່ວຍຫຼຸດຜ່ອນຜົນກະທົບທາງດ້ານລົບຕໍ່ການຮອງຮັບຈຳນວນນັກທ່ອງທ່ຽວທີ່ເພີ່ມຂຶ້ນ, ເພີ່ມການມີສ່ວນຮ່ວມໃນການປົກປັກຮັກສາຊັບພະຍາກອນທຳມະຊາດ ແລະ ວັດທະນະທຳຂອງອາຊຽນໃຫ້ມີຄວາມຍືນຍົງ.